## Program ispita o stručnoj osposobljenosti za zanimanje maser

### NN 34/2012 (21.3.2012.), Program ispita o stručnoj osposobljenosti za zanimanje maser

MINISTARSTVO PODUZETNIŠTVA I OBRTA

836

Na temelju članka 49. stavka 1. Zakona o obrtu (»Narodne novine« 77/93, 90/96, 102/98, 64/01, 49/03 – pročišćeni tekst, 68/07 i 79/07), ministar poduzetništva i obrta, na prijedlog Hrvatske obrtničke komore, donosi

PROGRAM

ISPITA O STRUČNOJ OSPOSOBLJENOSTI
ZA ZANIMANJE MASER

I.

Ispit o stručnoj osposobljenosti sastoji se od zajedničkog dijela, koji obuhvaća znanja nužna za bavljenje obrtom i poduzetništvom, te posebnog dijela koji se odnosi na svako zanimanje.

II.

Na zajedničkom dijelu ispita, ispitna pitanja postavljaju se iz sljedećih ispitnih područja:

– gospodarstvo,

– pravni propisi.

III.

Područje gospodarstva obuhvaća sljedeće programske cjeline:

1. Vođenje poslovanja

|  |  |
| --- | --- |
| Organizacija poslovanja | od ideje do poslovnog plana (obrt, trgovačko društvo) |
| Poslovni plan | sredstva za nabavu dugotrajne imovine, obrtna sredstva i investicije |
| Komuniciranje s djelatnicima i strankama | značenje komuniciranja, vrste komunikacija, etika poslovnog komuniciranja |
| Metode rukovođenja | stilovi i metode rukovođenja, tehnike motiviranja, tehnike rješavanja konflikata |
| Uloga računala u poslovanju | osnovna informatička znanja, uloga računala u poslovanju obrta |

2. Osnove marketinga

|  |  |
| --- | --- |
| Značenje prodaje | novi trendovi na području marketinga, metode prodaje i komunikacije |
| Tržište | tržišna strategija, poznavanje konkurencije, istraživanje tržišta |
| Troškovi i kalkulacije | vrste troškova, kalkulacija cijene proizvoda i usluga, pokazatelji poslovanja |

3. Financijsko-ekonomsko područje

|  |  |
| --- | --- |
| Porezi | porezni sustav, vrste poreza, porezno zakonodavstvo |
| Carine | pojam carina, uvozne i izvozne carine, carinski postupak, carinski nadzor |
| Vođenje poslovnih knjiga  Platni promet | načini plaćanja, načini osiguranja naplate i potraživanja |

IV.

Područje pravnih propisa obuhvaća sljedeće programske cjeline:

|  |  |
| --- | --- |
| Ustrojstvo državne vlasti | državna uprava, lokalna samouprava i uprava |
| Gospodarsko pravo | ugovori i zastupanje |
| Zakon o obrtu i zakonski uvjeti za obavljanje obrta | pojam obrta i obrtnika, uvjeti za obavljanje, vrste obrta, upis obrta u obrtni registar, poslovanje i prestanak obrta, trgovačka društva i obavljanje obrta |
| Organiziranost obrta | komorski sustav |
| Zakon o radu | osnovni propisi o: zasnivanju i prestanku radnog odnosa, radnom vremenu radnika, odmorima i dopustima, obrazovanju i osposobljavanju za rad, plaći radnika, zdravstvenom i mirovinskom osiguranju |
| Zapošljavanje | poslodavac, radnik, osnovni elementi ugovora o radu, zabrana diskriminacije |
| Pravni subjekti, pravna i poslovna sposobnost | fizičke i pravne osobe |
| Trgovačka društva | trgovac pojedinac, društva osoba i društva kapitala, stečajni postupak, likvidacija i ovršni postupak |
| Nasljedno pravo | nasljeđivanje i zakonski (nasljedni) redovi, oporuka i nužni dio |
| Zemljišne knjige, posjed i vlasništvo | važnost zemljišnih knjiga u pravnom prometu, zemljišne knjige – javne isprave, od čega se sastoje zemljišne knjige, što je zbirka isprava |
| Zaštita na radu | zaštita na radu, zaštita od požara i zdravstvena zaštita |
| Zaštita okoliša | etika i pravo okoliša  pravno uređenje zaštite okoliša u Hrvatskoj  suvremene tehnologije zaštite okoliša |

V.

Okvirni sadržaji programskih cjelina, navedeni u poglavljima III. i IV., osnova su za oblikovanje ispitnih pitanja na ispitima o stručnoj osposobljenosti.

VI.

Cilj posebnog dijela ispita je provjera stečenih stručnih kompetencija za zanimanje maser:

a. ovladavanja osnovama teorije anatomije ljudskog tijela s težištem na lokomotornom sustavu

b. poznavanja osnova fiziologije odnosno razumijevanja patoloških procesa i bolesti koje se susreću u području fizikalne medicine i rehabilitacije

c. poznavanja različitih vrste masaže i njihovog djelovanja na organizam

d. znanja o osnovnim tehničkim osobinama elektro-aparata koji se koriste u masaži i zaštitnim mjerama

e. poznavanja sredstava koja se koriste u terapeutske svrhe: voda, zrak, para, blato, mulj, pijesak, parafin, ekstrakti ljekovitih biljaka

f. primjene higijenskih mjera i zaštitnih sredstava te

g. nužnih temeljnih i socijalnih kompetencija:

– sposobnosti sudjelovanja u jednostavnoj usmenoj i pismenoj komunikaciji

– posjedovanja vještina samostalnog računanja i mjerenja prema uputama, kao i preciznosti u radu

– preuzimanja odgovornosti za svoj zadatak kako bi ostvario zadane ciljeve.

VII.

Posebni dio ispita sastoji se od:

– praktičnog i

– stručno-teorijskog dijela

VIII.

Praktični dio ispita obuhvaća provjeru usvojenih vještina i umijeća.

Praktični dio ispita obuhvaća neke od sljedećih područja:

■ zaštita na radu

■ higijenski standarde u salonu za masažu

■ vrsta masaže

■ osnovne tehnike masaže

■ anatomija i fiziologija lokomotornog sustava

■ upotreba preparata za masažu

■ upotreba aparata za masažu

■ kontraindikacije kod masaže

■ upotreba sredstava koja se koriste u terapijske svrhe (blato, parafin, ekstrakti ljekovitih biljaka itd.).

Praktični dio ispita se izvodi u obliku radne probe.

Radna proba je praktični dio zadatka koji ima cilj provjeru znanja i vještina iz područja koja pripada tehnologiji zanimanja.

|  |  |
| --- | --- |
| Vrste radnih proba | Opis radne probe |
| Sportska masaža | Obaviti razgovor s klijentom kako bi se uklonila mogućnost postojanja određenih kontraindikacija.  Primijeniti odgovarajuću tehniku masaže.  Odabrati preparat kojim će biti obavljena masaža.  Odrediti ritam i trajanje masaže. |
| Klasična manuelna masaža | Obaviti razgovor s klijentom kako bi se uklonila mogućnost postojanja određenih kontraindikacija.  Odrediti odgovarajuću tehniku.  Odabrati preparat koji najviše odgovara tipu kože klijenta.  Odrediti ritam masaže. |
| Aroma-masaža | Objasniti klijentu djelovanje masaže, kako bi mogao odabrati stimulirajuću ili opuštajuću masažu.  Odrediti odgovarajuću tehniku masaže.  Odabrati eterično ulje s obzirom na psiho-somatsko stanje klijenta.  Ispitati postojanje moguće alergijske reakcije na pojedine tvari u aroma uljima.  Pripremiti ugođaj salona. |
| Refleksologija (refleksna masaža stopala) | Opisati anatomiju i objasniti fiziologiju cijelog organizma.  Opisati građu stopala i rista.  Pokazati refleksne točke na stopalu i objasniti njihovo djelovanje na organizam.  Objasniti i primijeniti principe i način zonske terapije. |
| Limfna drenaža | Objasniti klijentu svrhu limfne drenaže.  Locirati otekline i limfne čvorove koji će se tretirati.  Objasniti klijentu rezultate tretiranja limfnom drenažom. |

Ispitanik mora u zadanom roku izvesti radnu probu.

Ispitna komisija može samostalno predložiti radne probe koje će zadati ispitaniku.

Pri izradi radne probe ispitanik se mora pridržavati propisanih mjera zaštite na radu i ostalih uvjeta koje mu odredi ispitna komisija.

Praktični dio ispita ocjenjuje se na temelju rezultata, vrednovanja postupka tijekom izrade radnih proba. Listu vrednovanja utvrđuje ispitna komisija bodovanjem postupka.

Ocjenjivačka lista

|  |  |  |
| --- | --- | --- |
| Radnje obavljene u okviru praktične zadaće | Mogući broj bodova | Ostvareni broj bodova |
| Komunikacija s klijentom | 0-10 |  |
| Tehnika masaže, koncentracija, izdržljivost | 0-20 |  |
| Poznavanje anatomije i fiziologije | 0-30 |  |
| Kvaliteta izrađenog uratka i zadovoljstvo klijenta | 0-20 |  |
| Higijenski standardi, odabir preparata i vrste masaže | 0-20 |  |
| UKUPNO | 100 |  |

IX.

Stručno-teorijski dio ispita obuhvaća provjeru teorijskog znanja nužnog za obavljanje praktičnih postupaka u zanimanju.

Stručno-teorijski dio ispita polaže se u usmenom obliku, a sastoji se od pitanja koja postavlja ispitna komisija i odnosi se na sljedeća područja:

■ zaštitu na radu

■ higijenske standarde

■ opremanje i uređenje salona za masažu

■ vrste masaže

■ osnovne tehnike masaže

■ osnove anatomije i fiziologije

■ kontraindikacije za masažu

■ preparate koji se koriste za masažu.

|  |  |
| --- | --- |
| Sadržaj | Očekivani rezultati (znanja i umijeća) |
| Zaštita na radu  – Zakon o zaštiti na radu RH  – osnovni izvori opasnosti i mjere zaštite pri radu  – osobna zaštitna sredstva | Nabrojati osnovne propise zaštite na radu u RH.  Navesti glavne izvore opasnosti na radnom mjestu i opisati načine zaštite od tih opasnosti.  Navesti glavne uzroke požara i opisati pravilan način gašenja.  Objasniti nužnost korištenja zaštitne odjeće te opisati način postupanja prilikom nesreće na radu, kao i pružanje prve pomoći. |
| Higijenski standardi:  – jednokratni ručnici  – antibakterijski sapuni  – klinički ispitani pripravci  – nakit na rukama | Navesti i opisati način održavanja osobne higijene i higijene prostora. Navesti higijenske standarde u struci maser.  Nabrojati propisanu radnu odjeću i obuću.  Opisati način dezinficiranja ruku. Objasniti način dezinficiranja radnog prostora. |
| Salon za masažu:  – propisane prostorije (prostor za rad, sanitarni čvor, čekaonica, garderoba)  – oprema  – uvjeti rada  – ambijent i uređenje | Objasniti važnost organizacije radnog prostora i racionalnog korištenja materijala, uređaja te energije u salonu za masažu.  Navesti koje su prostorije propisane u salonu za masažu.  Objasniti važnost propisanih standarda i tehničke ispravnosti opreme koja se koristi u salonima.  Komentirati ambijent i način uređenja salona s obzirom na vrstu.  Navesti ime službe koja odobrava uvjete za rad salona. |
| Vrste masaže:  – klasična manualna masaža  – manualna limfna drenaža  – akupresurska masaža  – segementalna masaža  – sportska masaža | Nabrojati vrste masaže i opisati svaku.  Objasniti primjenu pojedine vrste masaže.  Obrazložiti korisniku kako djeluje masaža i predložiti koja je najbolja za njega. |
| Tehnike masaže:  – glađenje  – gnječenje  – pritiskanje  – tapkanje  – lupkanje  – sjeckanje | Nabrojati različite tehnike masaže.  Objasniti način primjene ovisno o dijelu tijela.  Povezati tehniku masaže s određenom vrstom masaže. |
| Poznavanje anatomije i fizilogije:  – mišići  – kosti  – zglobovi  – koža  – srce i krvotok  – limfni sustav  – živčani sustav | Navesti sastav i građu lokomotornog, limfnog, kardiovaskularnog sustava i kože.  Objasniti način funkcioniranja lokomotornog, limfnog, kardivaskularnog sustava.  Objasniti fiziologiju kože.  Opisati patološke procese i bolesti koje se susreću u području fizikalne medicine i rehabilitacije, a važne su za proces masaže. |
| Kontraindikacije masaže:  – zarazne bolesti  – infekcija  – visoka temperature  – akutni bolovi u leđima – osobito ako se bol širi rukama i nogama  – razne upale vena  – tromboza  – bolesti bubrega  – bolesti srca | Prepoznati i dijagnosticirati probleme klijenata te u razgovoru s korisnikom.  predložiti određenu vrstu masaže.  Prepoznati kontraindikacije za masažu i po potrebi uputiti klijenta liječniku. |
| Preparati za masažu:  – talk i puderi  – kreme  – ulja | Prepoznati i odabrati odgovarajući preparat za određenu masažu.  Opisati sastav i djelovanje preparata.  Povezati vrstu masaže s određenim preparatom.  Navesti masaže u kojima se ne koriste preparati. |

X.

Danom stupanja na snagu ovoga Programa u Programu ispita o stručnoj osposobljenosti (»Narodne novine« 101/05) prestaje važiti točka VI. 25 Maser.

XI.

Program ispita o stručnoj osposobljenosti za zanimanje maser stupa na snagu i primjenjuje se danom objave u »Narodnim novinama«.

Klasa: 311-01/10-01/28
Urbroj: 516-12-02/1-12-3
Zagreb, 27. veljače 2012.

Ministar
Gordan Maras, v. r.

Ostalo, NN 34/2012-836